Uusi paljastus Teuvo Hakkaraisesta: repi humalassa Päivi Räsästä tukasta keskellä päivää

Perussuomalaisten kansanedustaja Teuvo Hakkarainen kävi vuosi sitten pikkujouluaikaan käsiksi kollegaansa Päivi Räsäseen. Nyt Räsänen kertoo tapauksesta Ilta-Sanomille.

Kansanedustaja Teuvo Hakkaraisen (ps) törttöilyt pikkujoulukautena eduskunnassa ovat tuoneet muistiin tapahtumat vuosi sitten. Osallisena oli tuolloin kansanedustaja Päivi Räsänen (kd).

Videolla perussuomalaisten puheenjohtaja Jussi Halla-aho kommentoi Hakkaraisen saamaa varoitusta.

Päivi Räsänen ei ole halunnut kertoa tapauksesta aiemmin.

– Nyt on liikkunut kaikenlaisia huhuja siitä, miten Hakkarainen on ahdistellut seksuaalisesti ja käynyt rintoihin kiinni. Näin ei tapahtunut.

Räsänen kertoo, että hän on keskustellut Hakkaraisen kanssa viime aikoina asiasta. Hakkarainen antoi Räsäsen mukaan luvan kertoa tapahtumista. IS ei tavoittanut Hakkaraista.

Tapahtumalle oli myös silminnäkijöitä. He näkivät, miten Hakkarainen kävi vuosi sitten pikkujouluaikaan käsiksi Räsäseen.

Tapahtumapaikkana oli Eduskunnan pikkuparlamentin piha.

Silminnäkijät kertovat, että Hakkarainen oli voimakkaassa humalassa. Kun Päivi Räsänen oli hänen kohdallaan, hän tarttui Räsästä tukasta ja soperteli Räsäsen nimeä. Sen jälkeen Hakkarainen kieputti Räsästä tukasta ympäri.

” Kun olin kohdalla, hän tarttui tukasta kiinni, alkoi pyörittää siinä ja tukisti. Kyllä se päänahassa tuntui.

Päivi Räsänen vahvistaa IS:lle tapauksen. Hän kertoo, että hän ilmoitti tapahtumasta puhemiehelle ja perussuomalaisten eduskuntaryhmän puheenjohtajalle. IS:lle vahvistetaan eduskunnasta, että tapaus tuli perussuomalaisten tietoon vuosi sitten.

– Keskustelin myös joidenkin kansanedustajien kanssa ihan sitä varten, että he voisivat olla jonkinlaista apua Hakkaraiselle hakemassa, Räsänen sanoo.

Päivi Räsänen muistaa tapahtumasta, että oli päiväsaika.

Elettiin ilmeisesti pikkujoulukauden jälkimaininkeja. Hakkarainen oli vahvassa humalassa.

– Olin menossa sisään Pikkuparlamenttiin. Hakkarainen tuli vastaan ja kun olin kohdalla, hän tarttui tukasta kiinni, alkoi pyörittää siinä ja tukisti. Kyllä se päänahassa tuntui.

Räsänen muistelee, että Hakkaraisella oli saattaja mukana. Muuten hän ei olisi pysynyt jaloillaan.

– En kokenut sitä seksuaalisena ahdisteluna. Suurin syy oli vahva päihtymystila. En tiedä, oliko hänen tarkoituksenaan silittää tukasta vai mitä.

Hakkarainen oli niin juovuksissa ja tarttuminen sen verran holtitonta, että Räsäsen mielestä mentiin jonkinlaisen rajan yli. Hän ilmoitti asiasta puhemiehelle.

– Hakkaraisella on voimaa, mutta hän ei selvästikään pystynyt hallitsemaan itseään. Hän melkein kaatui.

Räsänen kertoo, että Hakkarainen ei itse muista mitään tapauksesta. Paikalla oli kansanedustajia, jotka näkivät tilanteen ja kertoivat Hakkaraiselle.

Räsänen muistaa, miten Hakkarainen tuli pyytämään anteeksi tapahtumaa. Hän keskusteli asiasta jälkeenpäin Hakkaraisen kanssa.

– Hän erittäin nöyrästi pyyteli anteeksi. Sovimme asioista. Hän antoi oikein joululahjankin.

” Hakkaraisella on voimaa, mutta hän ei selvästikään pystynyt hallitsemaan itseään. Hän melkein kaatui.

Räsänen kertoo, että he puhuivat asioista moneen kertaan.

– Annoin hänelle anteeksi. En ole halunnut tästä senkään takia puhua.

Räsäsella ja Hakkaraisella oli tuolloin eduskunnassa vierekkäiset huoneet. Perussuomalaisten hajoamisen jälkeen huonejärjestely muuttui.

Räsänen kertoo, että hän on seurannut Hakkaraisen elämää. Hän on halunnut antaa miehelle henkistä ja hengellistä tukea.

– Tuntui, että Teuvo olikin aika pitkään raittiina. Koen, että olen ollut vähän lääkärinkin roolissa.

Räsänen sanoo tuntevansa myötätuntoa Teuvo Hakkaraista kohtaan. Poliittisen elämän varrella hän on nähnyt monenlaista ihmiskohtaloa.

– Siellä kuoren sisällä voi olla aika herkkä ihminen.

Räsänen on keskustellut Teuvo Hakkaraisen kanssa viime päivinä tapahtumista.

Asioita ei voi painaa villaisella, Räsänen sanoo. Hän toivoo samalla, että muistetaan ihmisarvo eikä ihmistä ahdistettaisi nurkkaan.

– Täytyy muistaa, että hänelläkin on läheisiä ja sukulaisia.